ΑΠΟΦΑΣΗ ΤΟΥ ΣΥΜΒΟΥΛΙΟΥ της 29ης Οκτωβρίου 1993 για την ανάπτυξη διευρωπαϊκού δικτύου πλωτών οδών (93/630/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 75,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

Έχοντας υπόψη τη γνώμη της Οικονομικής και Κοινωνικής Επιτροπής (3),

Εκτιμώντας:

ότι η λειτουργία της εσωτερικής αγοράς απαιτεί την ενίσχυση και την αύξηση της αποτελεσματικότητας της υποδομής των μεταφορών στην Κοινότητα μεταξύ των κυριότερων θαλάσσιων λιμένων και των βιομηχανικών περιοχών στο εσωτερικό της Ευρώπης, χάρη, ειδικότερα, σε δίκτυο πλωτών οδών για τη μεταφορά εμπορευμάτων-

ότι απαιτείται καλός συντονισμός των στόχων του δικτύου μεταφορών δια των πλωτών οδών με τους στόχους της κοινοτικής περιφερειακής πολιτικής-

ότι οι εσωτερικές πλωτές μεταφορές μπορούν να διαδραματίσουν σημαντικότερο ρόλο στο εμπόριο, δεδομένων των πλεονεκτημάτων που παρουσιάζουν λόγω χαμηλού κόστους, αμελητέων επιπτώσεων στο περιβάλλον και περιορισμένης κατανάλωσης ενέργειας-

ότι η εσωτερική ναυσιπλοΐα διαθέτει σημαντική εφεδρική δυναμικότητα από πλευράς τόσο χωρητικότητας σκαφών όσο και αξιοποίησης της υποδομής, πράγμα που διασφαλίζει καλή συμπληρωματικότητα με τα άλλα μέσα μεταφοράς-

ότι η ανάπτυξη ευρωπαϊκού δικτύου πλωτών οδών απαιτεί την εκπόνηση κατευθυντήριου σχεδίου το οποίο να λαμβάνει υπόψη τους στόχους της τεχνικής συνοχής των υδάτινων οδών και να προσδιορίζει τις δράσεις προτεραιότητας που πρέπει να αναληφθούν-

ότι οι δράσεις πρέπει να αφορούν τους σημαντικότερους άξονες από την άποψη ροής κυκλοφορίας εμπορευμάτων στο εσωτερικό της Κοινότητας-

ότι τα κατευθυντήρια σχέδια των δικτύων υποδομών των μεταφορών έχουν ενδεικτικό και εξελικτικό χαρακτήρα και τείνουν σταδιακά προς σύστημα μεικτών μεταφορών-

ότι οι προτάσεις που θα υποβάλει μεταγενέστερα η Επιτροπή στο Συμβούλιο, με στόχο τον καθορισμό ενός συνόλου προσανατολισμών για τα διευρωπαϊκά δίκτυα στον τομέα της υποδομής μεταφορών, θα περιέχουν κριτήρια βάσει των οποίων θα επιλέγονται οι δράσεις ή τα σχέδια που θα συμπεριλαμβάνονται στα διάφορα δίκτυα-

ότι, ενόψει ενδεχόμενης συμβολής της Κοινότητας στη χρηματοδότηση των σχεδίων τα οποία προβλέπει η παρούσα απόφαση, στα πλαίσια χρηματοδοτικών μέσων ειδικών για την υποδομή των μεταφορών, θα ήταν σκόπιμο να προβλεφθεί ανάλυση κόστους/ωφελείας των σχεδίων στην οποία θα λαμβάνονται υπόψη τα οικονομικά, κοινωνικά και περιβαλλοντικά πλεονεκτήματά τους,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το διευρωπαϊκό δίκτυο πλωτών οδών αντιστοιχεί, κατά μεγάλο μέρος, στις υφιστάμενες ποτάμιες λεκάνες, και προσδιορίζει ορισμένους κύριους άξονες ροής των μεταφορών οι οποίοι έχουν ως βάση τους ποταμούς και τις διώρυγες καθώς και τις διάφορες διακλαδώσεις που εξασφαλίζουν τη μεταξύ τους διασύνδεση. Το δίκτυο επιτρέπει, ιδίως, την εξυπηρέτηση σημαντικών βιομηχανικών ζωνών και αστικών κέντρων και τη σύνδεση με τους μεγάλους θαλάσσιους λιμένες.

Τα ελάχιστα απαιτούμενα τεχνικά χαρακτηριστικά για τις πλωτές οδούς του δικτύου αυτού αντιστοιχούν στις προδιαγραφές της κατηγορίας IV (4). Σε περίπτωση εκσυγχρονισμού ή δημιουργίας πλωτής οδού ενσωματωμένης στο εν λόγω δίκτυο, οι τεχνικές προδιαγραφές θα πρέπει να αντιστοιχούν τουλάχιστον στην κατηγορία IV και να επιτρέπουν να πληρούνται, σε μεταγενέστερο στάδιο, οι προδιαγραφές της κατηγορίας Vα/Vβ (5), καθώς επίσης και να επιτρέπουν την ικανοποιητική διέλευση πλοίων που χρησιμοποιούντα σε συνδυασμένες μεταφορές.

Το δίκτυο αναπτύσσεται σύμφωνα με το κατευθυντήριο σχέδιο που περιγράφεται στο χάρτη του παραρτήματος.

Άρθρο 2

Στο μέτρο του δυνατού, και λαμβανομένων ιδίως υπόψη των οικονομικών περιορισμών των κρατών μελών, τα σχέδια προτεραιότητας κοινοτικού ενδιαφέροντος που απαριθμούνται παρακάτω και αφορούν την υλοποίηση των υπολειπόμενων συνδέσεων και την εξάλειψη των σημείων συμφόρησης θα πρέπει να αρχίσουν εντός χρονικής προοπτικής δέκα ετών:

1. Βελτίωση του Mittellandkanal και διέλευση του Έλβα στο Μαγδεμβούργο

2. Βελτίωση της πλοϊμότητας του Έλβα μεταξύ Μαγδεμβούργου και τσεχικών συνόρων

3. Βελτίωση των συνδέσεων μεταξύ Έλβα και Όντερ

4. Σύνδεση Twentekanaal - Mittellandkanal

5. Σύνδεση Ρήνου - Ροδανού

6. Σύνδεση Σηκουάνα - Εσκώ στη Γαλλία και Εσκώ στο Βέλγιο

7. Άξονας Βορρά-Νότου, σύνδεση Εσκώ-Ρήνου:

α) βελτίωση του άξονα Αμβέρσας-Βρυξελλών-Σαρλερουά-

β) βελτίωση του ανατολικού βραχίονα προς την κατεύθυνση του Ρήνου μέσω της διώρυγας του κέντρου (Canal du Centre), του ποταμού Μεύση, της διώρυγας Lanaye στο Βέλγιο και της διώρυγας Τζουλιάνας στις Κάτω Χώρες

8. Σύνδεση Μάιν-Δούναβη και βελτίωση του Μάιν και του Δούναβη μεταξύ Straubing και Vilshofen

9. Βελτίωση της πλοϊμότητας του Δούναβη μεταξύ Βιέννης και Ευξείνου Πόντου (μη κοινοτικό σχέδιο).

Άρθρο 3

Το κατευθυντήριο σχέδιο του δικτύου έχει ενδεικτικό χαρακτήρα. Προορίζεται να ενθαρρύνει τις δράσεις των κρατών μελών και, ενδεχομένως της Κοινότητας, για την κατασκευή έργων που αποτελούν τμήμα του δικτύου, προκειμένου να εξασφαλιστεί η συνοχή και η διαλειτουργικότητά του.

Η παρούσα απόφαση δεν προδικάζει τη χρηματοδοτική δέσμευση κράτους μέλους ή της Κοινότητας.

Άρθρο 4

Η παρούσα απόφαση απευθύνεται στα κράτη μέλη.

Εφαρμόζεται έως τις 30 Ιουνίου 1995.

Το Συμβούλιο, αποφασίζοντας σύμφωνα με τους όρους της συνθήκης, θα εκδώσει νέες ρυθμίσεις σχετικά με τα διευρωπαϊκά δίκτυα στον τομέα της υποδομής των μεταφορών, με προσανατολισμό τις συνδυασμένες μεταφορές, οι οποίες θα αρχίσουν να ισχύουν το αργότερο την 1η Ιουλίου 1995.

Οι σχετικές προτάσεις της Επιτροπής συνοδεύονται από έκθεση περί την εφαρμογή της παρούσας απόφασης.

Βρυξέλλες, 29 Οκτωβρίου 1993.

Για το Συμβούλιο

Ο Πρόεδρος

R. URBAIN

(1) ΕΕ αριθ. C 236 της 15. 9. 1992, σ. 19.(2) Γνώμη που διατυπώθηκε στις 26 Οκτωβρίου 1993 (δεν έχει ακόμη δημοσιευθεί στην Επίσημη Εφημερίδα).(3) ΕΕ αριθ. C 19 της 25. 1. 1993, σ. 32.(4) Κατηγορία IV: πλωτή οδός επιτρέπουσα τη διέλευση πλοίου ή ωθούμενης συνοδείας μήκους 80 έως 85 m και πλάτους 9,50 m.(5) Κατηγορία Vα: πλωτή οδός επιτρέπουσα τη διέλευση πλοίου ή ωθούμενης συνοδείας μήκους 110 m και πλάτους 11,40 m.

Κατηγορία Vβ: πλωτή οδός επιτρέπουσα τη διέλευση ωθούμενης συνοδείας, μήκους 172 m έως 185 m και πλάτους 11,40 m.

ANEXO / BILAG / ANHANG / ΠΑΡΑΡΤΗΜΑ / ANNEX / ANNEXE / ALLEGATO / BIJLAGE / ANEXO